Douppikauppa

**Douppikauppa** oli Tor-verkon Silkkitie-kauppapaikalla toiminut suomalainen huumekauppaorganisaatio, joka myi huumausaineita verkossa vuosina 2014–2016. Tullin mukaan Douppikauppa oli toiminta-aikanaan Suomen suosituin verkossa huumeita myynyt organisaatio.

Douppikaupan perusti espoolainen Lasse Juhani Kärkkäinen tammikuussa 2014. Tulli takavarikoi keväällä 2016 Douppikaupan johdolta yli miljoonan euron arvosta huumeita ja bitcoineja. Varsinais-Suomen käräjäoikeus tuomitsi Kärkkäisen helmikuussa 2017 yhteensä 11 vuoden ja 6 kuukauden vankeusrangaistukseen useista törkeistä huumausainerikoksista.

## Tausta
Lasse Kärkkäinen oli teekkari, joka työskenteli IT-alalla. Hänellä ei ollut aiempaa rikostaustaa eikä taloudellisia ongelmia. Hän osallistui pienpuoluetoimintaan ja kommentoi sosiaalisessa mediassa tietoturvaa ja verkkovapauksia koskevia aiheita sekä kannatti kaikkien huumeiden laillistamista. Eräs miehen poliittisessa toiminnassa tavannut henkilö kuvaili häntä ”teekkariksi” tai ”teknonörtiksi”.

Kärkkäinen kertoi Tullin kuulusteluissa, että kiinnostus tekniikkaan johdatti hänet Tor-verkkoon ja siellä yhdysvaltalaiseen Silk Road 2.0 -sivustolle, jolla hollantilaisilla myyjillä oli laaja tuotevalikoima halvemmalla kuin suomalaisilla. Hän osti huumeita myös Pandora Open Market -kauppapaikalta, josta hankittiin muun muassa MDMA:ta, kokaiinia ja DMT:tä. Kärkkäisen lähipiirikään ei tiennyt hänen huumekaupastaan.

Kärkkäinen perusti Douppikauppa-nimimerkin Tor-verkon Silkkitie-kauppapaikalle tammikuussa 2014. Nimimerkki syntyi paluumatkalla ensimmäiseltä salakuljetusreissulta Hollannista. Silkkitie oli suomenkielinen anonyymi kauppapaikka, jossa ostajat maksoivat huumausaineet bitcoineilla.

## Toiminta

### Organisaatio
Douppikaupan tuotevalikoima oli niin laaja, että toiminta jaettiin neljän alanimimerkin alle: Hamppukauppa, Stimukauppa, Ekstaasikauppa ja Trippikauppa. Organisaatio myi aluksi huumeita suoraan loppukäyttäjille, mutta kehittyi myöhemmin tukkuportaaksi rekrytoimalla itselleen alakauppiaita. Kärkkäinen julkaisi Silkkitiellä työpaikkailmoituksen, jolla haettiin alakauppiaita. Hakijoista valittiin parhaat haastateltaviksi, ja haastattelut sekä muu yhteydenpito hoidettiin PGP-salatuilla Silkkitien yksityisviesteillä.

Huumausaineita hankittiin Hollannista. Kärkkäisen veli Juha Kärkkäinen toimi organisaation pääkuriirina.

### Laadunvalvonta
Douppikaupalla oli alusta saakka käytössä reagenssitestit, joilla myytävien aineiden sisältö varmistettiin. Kärkkäinen kertoi testauttaneensa aineita myös espanjalaisessa laboratoriossa. Hänen mukaansa luotettavuus oli keskeinen kilpailuvaltti Silkkitien markkinoilla.

### Salakuljetus
Kärkkäinen teki ensimmäisen salakuljetusmatkansa vuosien 2013 ja 2014 vaihteessa Euroopan autoreissun yhteydessä. Hän osti Silk Road 2 -kauppapaikalla kohdatulta hollantilaiselta kauppiaalta ekstaasitabletteja, amfetamiinia, LSD-lappuja ja 2C-B-muuntohuumetta noin 10 000 eurolla. Huumeet vastaanotettiin postitse hollantilaisessa hotellissa ja pakattiin tölkityslaitteella metallisiin säilykepurkkeihin, joiden kylkeen kiinnitettiin oikeiden säilykkeiden etikettejä. Tölkit tuotiin maahan matkatavaroissa.

Varastojen ehdyttyä keväällä 2014 Kärkkäinen lähetti veljensä toiselle hakureissulle Hollantiin noin 36 000 eurolla. Kauppias tavattiin myös kasvotusten Tata Steel -jalkapallostadionilla, ja kaupat käytiin bitcoineilla.

Kolmannella hakumatkalla kesällä 2014 Kärkkäinen lähti itse Hollantiin ja toi mukanaan suurimman yksittäisen eränsä, noin 13 kiloa huumeita. Hän kätki huumeet matkalaukkuun, jätti sen vanhempiensa purjeveneeseen ja palasi Saksaan vastaanottamaan vielä lisää huumelähetyksiä. Osan huumeista hän piilotti ostamaansa mustesuihkutulostimeen, jonka lähetti postitse Suomeen. Osa lähetyksistä vastaanotettiin väärennetyllä saksalaisella henkilökortilla. Kärkkäisen vanhemmat purjehtivat Suomeen kuljettaen tietämättään huumelastia mukanaan. Silk Road 2:ssa käytyjen keskustelujen perusteella kauppoja tehtiin reilusti yli 100 000 eurolla.

Kärkkäinen kertoi kuulusteluissa halunneensa lopettaa vuoden 2015 aikana, mutta olleensa ”koukussa”: ”Ihmiset rakastivat minua ja vaativat uusia tuotteita.” Toimintaa vaikeutti Silk Road 2:n sulkeminen, jonka myötä Kärkkäinen menetti kontaktinsa kauppiaisiin. Vuonna 2015 Kärkkäinen vetäytyi Douppikauppa-nimimerkin käytöstä, mutta hänen kumppaninsa jatkoivat toimintaa Douppikauppa-brändin alla.

### Markkinointi
Toukokuussa 2014 Douppikauppa toteutti poikkeuksellisen markkinointikampanjan, jossa sadoille henkilöille lähetettiin ilmaisia LSD-näytteitä postitse pelkkiä postikuluja vastaan. Vastaanottajien odotettiin kirjoittavan kokemuksistaan verkossa. Ilmaiseksi lähetettyjen käyttöannosten arvo olisi ollut yksittäin ostettuna yli 7 000 euroa.

*Etelä-Suomen Sanomien* mukaan kaupan asiakaskunnassa naiset tilasivat pääasiassa ekstaasia ja psykedeelejä, kun taas miehet ostivat tasaisemmin erilaisia huumausaineita. Amfetamiini oli erityisen suosittua opiskelijakeskittymissä.

### Huumausaineet
Tullin arvion mukaan Douppikaupan päätekijät toivat Suomeen vuosina 2014–2016 yhteensä yli kymmenen miljoonaa käyttöannosta eri huumeita. Tullin arviot merkittävimmistä maahan tuoduista aineista:

* ekstaasitabletteja vähintään 42 168 kappaletta
* LSD-lappuja vähintään 30 700 kappaletta
* amfetamiinia vähintään 25 kiloa
* MDMA:ta vähintään 7 402 grammaa
* 2C-B-tabletteja vähintään 5 638 kappaletta
* kokaiinia vähintään 2 090 grammaa
* MDMB-CHMICA:ta vähintään 1 891 grammaa
* fluoriamfetamiinia vähintään 1 018 grammaa
* metoksetamiinia (MXE) vähintään 600 grammaa
* metamfetamiinia vähintään 497 grammaa
* heroiinia vähintään 301 grammaa
* alfa-PVP:tä vähintään 250 grammaa
* MDPV:tä vähintään 500 grammaa
* 2-FMA:ta vähintään 261 grammaa

Lisäksi tuoduksi epäiltiin erilaisia KKP-aineita (kuluttajamarkkinoilta kielletyt psykoaktiiviset aineet), ketamiinia, dekstrometorfaania (DXM) ja dopingaineita.

## Kiinnijääminen
Tulli pysäytti huhtikuussa 2016 Kustavissa kuriirina toimineen Juha Kärkkäisen ja naisen auton, josta takavarikoitiin 15 kiloa huumeita, muun muassa heroiinia, kokaiinia, amfetamiinia ja LSD-lappuja. Takavarikon katukauppa-arvo oli yli miljoona euroa. Kolme päivää myöhemmin, 28. huhtikuuta 2016, kahdeksan aseistettua poliisia teki ratsian Kärkkäisen asuntoon. Asunnosta takavarikoitiin muun muassa 58 teratavun palvelinlaite. Tutkinnassa tehtiin yhteistyötä FBI:n ja Hollannin viranomaisten kanssa.

Takavarikoiduista huumausaineista löytyi muun muassa yli 13 000 ekstaasitablettia, 5 000 LSD-lappua ja 8,75 kiloa amfetamiinia. Valtaosa aineista oli piilotettu Marshall-merkkisen kaiuttimen sisälle. Tulli takavarikoi esitutkinnan aikana käteistä rahaa ja bitcoineja noin miljoonan euron arvosta. Tullin arvion mukaan kokonaisrikoshyöty oli 1,826 miljoonaa euroa, josta lähes 900 000 euron arvosta bitcoineja jäi kateisiin.

## Silkkitien ostoyritys
Kärkkäisen tietokoneelta löytyneistä tekstitiedostoista paljastui, että Douppikauppa oli tehnyt Silkkitien ylläpitäjälle, nimimerkille ”Kapteeni”, ostotarjouksen sivustosta. Tarkoituksena oli korvata Silkkitie Douppikaupan omalla huumekauppasivustolla. Ostaminen ei kuitenkaan onnistunut, koska Kapteeni oli kadonnut.

## Toiminnan jatkuminen
Kärkkäisen kiinnioton jälkeen alakaupat jatkoivat huumeiden myyntiä keskeytyksettä. Douppikauppa-brändi lakkasi lopullisesti olemasta joulukuussa 2016, kun Tulli pidätti Ekstaasikaupan ja Hamppukaupan silloisen pyörittäjän.

Myöhemmin Douppikauppa-nimimerkkiä käytti myös helsinkiläinen Johnny Nurmi, joka operoi Silkkitie- ja Sipulimarket-sivustoilla useilla nimimerkeillä, muun muassa nimillä ”Sensitivity”, ”Vauhtitonttu” ja ”Express24/7”. Helsingin käräjäoikeus tuomitsi Nurmen huhtikuussa 2021 kahdeksasta törkeästä huumausainerikoksesta 13 vuodeksi vankeuteen. Rikokset koskivat muun muassa kymmentä kiloa amfetamiinia, seitsemää kiloa MDMA:ta ja tuhansia ekstaasitabletteja, joita myytiin noin 700 000 euron arvosta.

## Oikeudenkäynti ja tuomiot

### Esitutkinta
Kärkkäistä epäiltiin aluksi yhdestä törkeästä huumausainerikoksesta, josta enimmäisrangaistus on kymmenen vuotta vankeutta. Kärkkäinen tunnusti rikoksensa kuulusteluissa ja kertoi tutkintaa helpottavia tietoja. Myöhemmin Tulli pilkkoi rikosepäilyn useammaksi erilliseksi rikokseksi, jolloin enimmäisrangaistus nousi 13 vuoteen vankeutta.

### Varsinais-Suomen käräjäoikeus
Varsinais-Suomen käräjäoikeus antoi tuomionsa 10. helmikuuta 2017:

Käräjäoikeus arvioi tekojen yhteenlasketuksi rangaistusarvoksi 13 vuotta vankeutta. Kärkkäinen sai selvittämisedun tunnustamisestaan ja tutkijoiden auttamisesta, mikä alensi rangaistusta noin 1,5 vuodella eli noin 10 prosentilla. Lasse Kärkkäinen tuomittiin menettämään valtiolle rikoksen tuottamana hyötynä noin 529 000 euroa.

### Turun hovioikeus
Turun hovioikeus lievensi marraskuussa 2017 molempien veljesten tuomioita katsottuaan Douppikaupan huumekaupan yhdeksi rikoskokonaisuudeksi erillisten rikosten sijaan. Lasse Kärkkäisen tuomio aleni 11 vuodesta 6 kuukaudesta 10 vuoteen 6 kuukauteen ja Juha Kärkkäisen tuomio 9 vuodesta 6 kuukaudesta 9 vuoteen. Naisen syytteet hylättiin kokonaan.

### Korkein oikeus
Korkein oikeus eväsi vuonna 2018 Kärkkäisen valituslupahakemuksen, ja hovioikeuden tuomio jäi lainvoimaiseksi. Oikeudenkäynnissä keskeinen kiistanaihe oli takavarikoitujen bitcoinien arvostaminen. Kärkkäiseltä takavarikoitiin 1 670 bitcoinia, joiden arvo oli kiinniottohetkellä noin 400 euroa kappaleelta. Käräjäoikeuden tuomion aikaan helmikuussa 2017 yhden bitcoinin arvo oli noussut noin tuhanteen euroon, ja kesäkuussa 2017 arvo ylitti jo 2 500 euroa. Korkein oikeus ei ottanut kantaa arvostuskysymykseen, ja bitcoinit tuomittiin menetettäviksi valtiolle takavarikointihetken arvon perusteella.

## Tapauksen merkitys
Douppikauppa-tapaus oli yksi ensimmäisistä suurista Tor-verkon huumekauppajutuista Suomessa. Tulli löysi Douppikaupan ja muiden Silkkitien myyjien tiedoista tuhansien suomalaisten ostajien henkilötietoja, vaikka ostokset oli tehty anonyymisti Tor-verkon kautta. Tullin valvontajohtaja Hannu Sinkkonen totesi, ettei myyjillä ollut laittoman tavaran myyntiin liittyvää asiallista syytä kerätä asiakastietoja.

Silkkitien kautta tehdyt ostot tuottivat oikeustapauksia myös ostajien osalta. Ratkaisussa KKO:2024:16 (20.2.2024) korkein oikeus käsitteli tapausta, jossa vastaaja oli tilannut Silkkitie-kauppapaikalta dopingaineita vuosina 2017–2018. Korkein oikeus tarkisti dopingaineiden keskimääräisten väärinkäyttöannosten laskentaperusteita asiantuntijalausuntojen perusteella ja hylkäsi syytteen dopingrikoksesta, koska tilattujen aineiden ei katsottu selvästi ylittävän muutaman käyttöjakson arvioitua tarvetta eikä muuta levittämistarkoitukseen viittaavaa näyttöä ollut esitetty.

## Katso myös
* Silkkitie (kauppapaikka)
* Sipulikanava
* Sipulimarket
* Sipulitie
* Thorlauta
* Torilauta
* Silkkitie
* Autobahn (huumekauppias)
* Tor-verkko

## Viitteet